VEGA præsenterer   
**Forføreren Tobias Rahim er klar til VEGA**

*En ny, markant stemme i dansk musik ankommer til Store VEGA den 3. december, når Tobias Rahim fyrer helt op for sine forførende pophits.*

Med to P3´s Uundgåelige, prisvindende musikvideoer og udsolgte shows, er Tobias Rahim godt i gang med at forføre den danske musikscene. Senest udgav han det samfundskritiske countrynummer ”Jesus”, der gemmer på en fortælling om livet som ung, brun mand i Danmark, og de konsekvenser ens hudfarve og baggrund kan have for ens liv og lykke.

I Rahims popunivers skabes et unikt rum, hvor han leger med ærlige følelser og et farverigt udtryk. Et rum, hvor der både er plads til tabuer, politiske budskaber, fest, sex og ulykkelig kærlighed.

Rahim blæste ind på den danske musikscene med førstesinglen ”Verden vælter”, med en billedskøn musikvideo instrueret af Bertil Vorre. Her bliver Rahim gift med Gina Jaqueline – kendt fra DR3’s *Gina Jaqueline – en sugardaters fortælling*. I starten går parret nemlig fra hinanden, og musikvideoen er herfra en kombination af ulykkelige nutidsbilleder, syrede animationer og så det, der skal ligne 90’er-hjemmevideo fra brylluppet med hele familien tilstede.

Den talentfulde sangskriver introducerede danskerne til reggaeton, så blev han popstjerne i Ghana, og nu er han ved at gøre hele Danmark hooked, på hans forførende lyrik og varme euforiske lyd.

**Fakta om koncerten**   
Tobias Rahim (DK)   
Torsdag den 3. december, 2020 kl. 20.00   
Store VEGA, Enghavevej 40, 1674 København V   
Billetpris 180 kr. + gebyr   
Billetsalget starter i dag via vega.dk og Ticketmaster